Gülyanaq Məmmədova

Gülyanaq Məmmədova(tam adı:Məmmədova Gülyanaq Zakir qızı) () — Azərbaycan müğənnisi, yüksək dərəcəli vokalist, Azərbaycan Respublikasının xalq artisti (2014), Özbəkistanın xalq artisti (2022), Türkmənistan dövlətinin “Altun əsir bəşiri yenicisi” (Qızıl medal) mükafatçısı, Azərbaycan Respublikasının qabaqcıl təhsil işçisi (2023), BZT Turan Akademiyasının fəxri doktoru, Azərbaycanın xalq artisti xanəndə Gülyaz Məmmədovanın bacısı. Azərbaycan Dövlət Mədəniyyət və İncəsənət Universitetinin Musiqi sənəti fakültəsinin, Muğam sənəti kafedrasının dosenti , Azərbaycan Dövlət Televiziyasının solisti, Rəşid Behbudov adına Dövlət Mahnı Teatrının solisti.

 Həyatı və təhsili 
Məmmədova Gülyanaq Zakir qızı 10 iyun 1973-cü ildə Şəki rayonunun Böyük Dəhnə kəndində anadan olub. 1980–1990-cı illərdə Böyük Dəhnə 1 saylı orta məktəbdə, 1992–1996-cı illərdə Azərbaycan Milli Konservatoriyası nəzdində Musiqi Kollecinin (köhnə adı ilə A. Zeynallı adına Musiqi texnikumu) muğam şöbəsində, 1996–2000-ci illərdə Azərbaycan Dövlət Mədəniyyət və İncəsənət Universitetinin "musiqili teatr və kino aktyoru" fakültəsində aktyor ixtisası üzrə təhsil alaraq, 2002-ci ildə universiteti magistr dərəcəsi ilə bitirib.

 Ailəsi 
Ailəlidir, dörd övladı var.

 Fəaliyyəti 
O, 1990–1992-ci illərdə Şəki rayon Mədəniyyət evində fəaliyyət göstərib. 1993-cü ildən R. Behbudov adına Azərbaycan Dövlət Mahnı Teatrında vokalist vəzifəsində çalışır. 1995–1997-ci illərdə İsveçin Malmo şəhərində "Malmo" festivalında çıxış etmiş, Stokholm və Koteburq şəhərlərində həmçinin, 2000-ci ildə Almaniyanın Honnover şəhərində EKSPO – 2000 sərgisində, eyni ildə Türkiyədə "Boğaziçi" festivalında İstanbul – Ankara şəhərlərində konsert proqramları ilə çıxış etmişdir.

2001–2002-ci illərdə "Bakı – Tiflis – Ceyhan" neft kəmərinin təbliğ qrupunun konsert proqramında, 2002-ci ildə Fransanın Strassburq şəhərində Azərbaycanın Avropa Şurasına daxil olmasının 1 illiyi münasibətilə;
2002-ci ildə Avstriyanın Vyana şəhərində, Moskvada, Ukraynanın Kiyev şəhərində;
2002–2003-cü illərdə Moskvada "Azərbaycan Mədəniyyəti günləri"ndə;
2002-ci ildə Ukraynada; 2003-cü ildə Moskva və Minsk şəhərlərində;
2003-cü ildə Almaniyanın Mayns şəhərində "Azərbaycan Mədəniyyəti günləri"ndə;
2004-cü ildə Yekaterinburqda Novruz Bayramı ilə əlaqədar keçirilən tədbirlərdə 2005-ci ildə Moldovanın Kişinyov şəhərində;
2005-ci ildə Avstriyanın Vyana şəhərində "Azərbaycan Mədəniyyəti günləri"ndə;
2006-cı ildə Naxçıvanda "Dövlət müstəqilliyi günü" ilə əlaqədar qastrol səfərlərində olub.

O, 20 iyun 2011-ci ildə Yeni Azərbaycan Partiyasına üzv qəbul edilmişdir.

 Mükafatları 
 Azərbaycan Respublikasının Əməkdar artisti — 1998-ci ildə
 Prezident Mükafatı - 2012-ci  ildə
 Azərbaycan Respublikasının Xalq artisti — 18.12.2014
 Özbəkistan Respublikasının Xalq artisti — 30.08.2022
 Elm və Təhsil Nazirliyinin təsis etdiyi "Azərbaycan Respublikasının qabaqcıl təhsil işçisi" döş nişanı — 2023-cü ildə

 Filmoqrafiya 
 Nəriman Əliyev (film, 2005)
 Bəylik dərsi (film, 2007)
 Ana və poçtalyon (2020)

 Həmçinin bax 
 Gülyaz Məmmədova

 İstinadlar 

Kateqoriya:Azərbaycanın qadın müğənniləri
Kateqoriya:Yeni Azərbaycan Partiyasının üzvləri
Kateqoriya:XX əsr müğənniləri
Kateqoriya:XXI əsr müğənniləri